钦定古今图书集成/明伦汇编/官常典/第585卷 > 《代胡总督谢新命督抚表》明·徐渭
## 钦定古今图书集成/明伦汇编/官常典/第585卷 > 《代胡总督谢新命督抚表》明·徐渭

任兼督、抚，一方文武之司；镇重浙、闽，万里华夷之会。
抚躬知感，受托思危。臣伏念“东南之患，夙夜再兴。始
于赤子之弄兵，驯至苍生之受毒；引岛夷而深入，连
省甸以无宁。慨自数年以来，无如今日之甚。辟犹破
坏之车，既遇险于泥泞；必得良父之御，可责望以驱
驰。若求善后于贱工，终知无补于覆辙。”臣之自揣，何
以异兹？人所私评，亦为过当。且昔叨监军纪功之任，
偶成事于一时；比于今提督巡抚之难，亦奚啻夫百
倍。昔犹不逮，今复何能！特以圣明用人，姑自郭隗而
始。则凡豪杰响应，必有《乐毅》之流。臣敢不洒涕誓师，
矢心图报。黄金横带，敢怀先乐之心？沧海扬波，岂望
生还之日？仗天威而策励，尊庙算以周旋。取彼鲸鲵，
爰助鼓鼙之衅。伫看溟渤，翻为雁鹜之池。力虽不前，
志诚无已。